Na temelju članka 44. stavka 2. Zakona o komunalnom gospodarstvu (Nar. nov. br. 68/18, 110/18, 32/20) i članka 25. t. 16. Statuta Općine Stubičke Toplice (Službeni glasnik Krapinsko-zagorske županije br. 16/09, 9/13, 15/18 i 7/21), Općinsko vijeće Općine Stubičke Toplice na svojoj \_\_\_\_\_ sjednici, održanoj dana \_\_\_\_\_\_\_\_\_\_. godine donosi

**ODLUKU**

**o komunalnim djelatnostima koje se mogu**

**obavljati na temelju koncesije na području Općine Stubičke Toplice**

**Članak 1.**

Ovom Odlukom određuju se komunalne djelatnosti koje će se na području Općine Stubičke Toplice obavljati dodjeljivanjem koncesije.

Izrazi koji se koriste u ovoj Odluci, a imaju rodno značenje, koriste se neutralno i odnose se jednako na muški i ženski rod.

**Članak 2.**

Koncesijom se može steći pravo obavljanja komunalne djelatnosti obavljanja dimnjačarskih poslova.

Pod obavljanjem dimnjačarskih poslova podrazumijeva se čišćenje i kontrola dimnjaka, dimovoda i uređaja za loženje u građevinama.

Obavljanje dimnjačarskih poslova na području Općine Stubičke Toplice propisano je Odlukom o obavljanju dimnjačarskih poslova.

**Članak 3.**

Koncesija se može dati pravnoj ili fizičkoj osobi registriranoj za obavljanje djelatnosti iz članka 2. na vrijeme od najduže 5 godina.

Rok iz prethodnog stavka ovog članka počinje teći danom sklapanja ugovora o koncesiji, odnosno danom stupanja na snagu ugovora o koncesiji, ako se taj dan razlikuje od dana sklapanja ugovora o koncesiji.

**Članak 4.**

Postupak davanja koncesije provodi se u skladu sa odredbama Zakona o koncesijama, propisa kojim se uređuje javna nabava, posebnog zakona kojim se uređuju pitanja vezana za koncesije koje se daju za djelatnosti i u područjima uređenima tim zakonom, i ove Odluke.

**Članak 5.**

Odluku o davanju koncesije ili poništenju postupka davanja koncesije donosi Općinsko vijeće Općine Stubičke Toplice.

Na temelju odluke o davanju koncesije općinski načelnik s odabranim ponuditeljem sklapa ugovor o koncesiji.

Ugovor o koncesiji sadrži elemente propisane Zakonom o koncesijama.

**Članak 6.**

Naknada za koncesiju uplaćuje se u korist Proračuna Općine Stubičke Toplice, a koristi se za građenje i/ili održavanje komunalne infrastrukture.

**Članak 7.**

Na sva pitanja u vezi s koncesijama, uključujući i pitanje načina obračuna naknade za koncesiju, koja nisu uređena Zakonom o komunalnom gospodarstvu na odgovarajući se način primjenjuju propisi kojima se uređuju koncesije.

**Članak 8.**

Stupanjem na snagu ove Odluke prestaje važiti Odluka o komunalnim djelatnostima koje se mogu obavljati davanjem koncesije (Službeni glasnik Krapinsko-zagorske županije br. 18/2014).

**Članak 9.**

Ova Odluka stupa na snagu osmog dana od dana objave u Službenom glasniku Krapinsko-zagorske županije.

PREDSJEDNIK OPĆINSKOG VIJEĆA

OPĆINE STUBIČKE TOPLICE

Tomislav Mlinarić